S-5816/2023

Mál þetta, sem dómtekið var í dag, er höfðað með ákæru, útgefinni af lögreglustjóranum á höfuðborgarsvæðinu 28. september 2023, á hendur X, kt. [...], og M-x-x F. Z-x-x, kt. [...], fyrir þjófnaðarbrot með því að hafa, þriðjudaginn 13. desember 2022, í verslun Nettó að Þönglabakka í Reykjavík, stolið matvörum að verðmæti samtals 18.614 krónur.

Mál nr. 007- 2022- [...]

Telst háttsemi þessi varða 1. mgr. 244. gr. almennra hegningarlaga nr. 19/1940.

Þess er krafist að ákærðu verði dæmdir til refsingar og til greiðslu alls sakarkostnaðar.

Ákærðu sóttu ekki þing við þingfestingu málsins og höfðu ekki boðað forföll en ákæra og fyrirkall var birt samkvæmt lögum. Verður málið dæmt samkvæmt heimild í a-lið 1. mgr. 161. gr. laga nr. 88/2008 um meðferð sakamála enda var þess getið í fyrirkallinu að þannig gæti farið um meðferð málsins.

Með vísan til framanritaðs og til rannsóknargagna málsins telst framangreind háttsemi sönnuð og er hún rétt heimfærð til refsiákvæða í ákæru.

Ákærði X er fæddur í [...]. Samkvæmt framlögðu sakavottorði, dagsettu 2. október 2023, hefur ákærði ekki áður gerst sekur um refsiverða háttsemi.

Við ákvörðun refsingar er litið til þess að verknaðurinn var framinn í sameiningu með meðákærða og horfir það ákærða til refsiþyngingar, sbr. 2. mgr. 70. gr. almennra hegningarlaga nr. 19/1940. Á hinn bóginn hefur ákærði ekki áður gerst sekur um refsiverða háttsemi, auk þess sem verðmæti hins stolna var óverulegt. Er það metið ákærða til refsimildunar, sbr. 2. og 5. tölul.1. mgr. 70. gr. og 1. mgr. 256. gr. laganna.

Með hliðsjón af framangreindu, sakarefni þessa máls og dómvenju þykir refsing ákærða X hæfilega ákveðin 40.000 króna sekt sem greiðist til ríkissjóðs innan fjögurra vikna frá birtingu dóms þessa að telja, en ákærði sæti ella fangelsi í 4 daga.

Ákærði M-x-x F. Z-x-x er fæddur í [...]. Samkvæmt framlögðu sakavottorði, dagsettu 2. október 2023, gekkst ákærði undir greiðslu sektar með lögreglustjórasátt 9. ágúst 2017 fyrir þjófnað. Þá var hann dæmdur til að sæta 30 daga fangelsi, skilorðsbundið til tveggja ára, með dómi Héraðsdóms Reykjavíkur 13. desember 2017 fyrir þjófnað. Þá var ákærði með dómi Héraðsdóms Reykjavíkur 27. mars 2019 dæmdur til að sæta 60 daga fangelsi, skilorðsbundið til tveggja ára, meðal annars vegna þjófnaðar og var þá skilorð framangreinds dóms frá 13. desember 2017 dæmt upp. Með dómi Héraðsdóms Reykjavíkur 19. maí 2021 var ákærði dæmdur til að sæta 120 daga fangelsi og var skilorð framangreinds dóms frá 27. mars 2019 dæmt upp. Loks var ákærða gert að sæta fangelsi í 4 mánuði með dómi Héraðsdóms Reykjavíkur 23. mars 2023 vegna ýmissa auðgunarbrota, meðal annars þjófnaðar, en dómurinn var hegningarauki að hluta við framangreindan dóm frá 19. maí 2021. Að öðru leyti hefur sakarferill ákærða ekki þýðingu við úrlausn máls þessa.

Brot ákærða M-x-x samkvæmt ákæru var framið fyrir uppkvaðningu framangreinds dóms frá 23. mars 2023. Verður ákærða því dæmdur hegningarauki í samræmi við 78. gr. almennra hegningarlaga nr. 19/1940, er samsvari þeirri þyngingu refsingarinnar sem kynni að hafa orðið, hefði verið dæmt um öll brotin í fyrra málinu.

Við ákvörðun refsingar er litið til þess að verknaðurinn var framinn í sameiningu með meðákærða og horfir það ákærða til refsiþyngingar, sbr. 2. mgr. 70. gr. laga nr. 19/1940. Til refsiþyngingar horfir einnig 155. gr. sömu laga, en ákærði hefur ítrekað verið sakfelldur fyrir auðgunarbrot. Á hinn bóginn verður ekki litið fram hjá því að verðmæti hins stolna var óverulegt og horfir það ákærða til refsimildunar, sbr. 2. tölul. 1. mgr. 70. gr. laga nr. 19/1940.

Með hliðsjón af framangreindu, sakarefni þessa máls og dómvenju þykir refsing ákærða M-x-x F. Z-x-x ákveðin 30 daga fangelsi.

Með vísan til sakaferils ákærða þykir ekki efni til að skilorðsbinda refsinguna.

Engan sakarkostnað leiddi af meðferð málsins.

Af hálfu ákæruvaldsins flutti málið G-kvk-nf R-kvk-nf S-kvk-nf aðstoðarsaksóknari.

K-kvk-nf R-kvk-nf G-kvk-nf aðstoðarmaður dómara kveður upp þennan dóm.

Dómsorð:

Ákærði, X, greiði 40.000 króna sekt til ríkissjóðs innan fjögurra vikna frá birtingu dóms þessa að telja en sæti ella fangelsi í 4 daga.

Ákærði, M-x-x F. Z-x-x, sæti fangelsi í 30 daga.

K-kvk-nf R-kvk-nf G-kvk-nf